User:Junaidmkm

മതഫാസിസം തീയിട്ട ചിന്തകള്‍

ആളി പടരുന്ന തീനാളങ്ങള്‍ തങ്ങളിലേക്ക് വിരുന്ന് വരുന്നത് കണ്‍മുന്നില്‍ കണ്ട് നിസഹായരായി അവര്‍ ഇരുന്നൂ.. തൊട്ടരികില്‍, തൊട്ടടുത്ത നിമിഷത്തില്‍ അദ്ധകാരത്തിന്റെ മൂടുപടമണിഞ്ഞ മരണം തങ്ങളേയും കാത്ത് നില്‍പ്പുണ്ടെന്ന് അവര്‍ക്ക് അറിയാമായിരുന്നൂ.. എന്നാല്‍ തങ്ങളെ മരണത്തിലേക്ക് നയിച്ച, വിശ്വാസിച്ചിരുന്ന ആശയത്തിന്റെ പേരില്‍ രക്ഷപ്പെടാനുള്ള വഴികള്‍ ഓരോന്നായി അടയുമ്പോഴും അവസാനമായൊരു ദൈവത്തെ അവരാരും വിളിച്ചിരുന്നില്ല, കാരണം മതമൗലീകതക്കെതിരെ, ആവിഷ്ക്കാര സ്വാതന്ത്രത്തിനോടൊപ്പം നിലകൊണ്ടുവെന്ന കുറ്റത്തിന് സ്വജീവന്‍ ബലി കൊടുക്കേണ്ടി വന്ന അവരോരുത്തരും ദൈവ ക്രൂരതയുടെ മകുടോദാഹരണമായി വിണ്ണില്‍ എക്കാലവും കത്തി ജ്വലിക്കേണ്ട ബിംബങ്ങളായിരുന്നൂ...!

അമര്‍ ചിത്രകഥയിലെ രക്ഷകരായി ധാരാളം ദൈവ സങ്കല്‍പ്പങ്ങള്‍ വായിച്ചറിഞ്ഞിട്ടുള്ളവരാണ് നാം ഓരോരുത്തരും. എന്നാല്‍ രക്ഷകനാവേണ്ട ദൈവ സങ്കല്‍പ്പത്തെ ചോദ്യം ചെയ്യുന്നത് രക്ഷയില്ലാത്ത കുറ്റമായി ചാര്‍ത്തപ്പെട്ട ഒരു കൂട്ടം മനുഷ്യരുണ്ട്. ദൈവത്തിന് ചെയ്യാന്‍ കഴിയാത്ത സംഹാരം ഭക്തര്‍ ഏറ്റെടുത്തപ്പോള്‍ വിശ്വാസിച്ച ആശയത്തിനായി ജീവന്‍ കൊടുത്ത ആ 33 പേരുടെ കഥയാണിത്, ഒരുപക്ഷെ ഒരിക്കലും ഉണ്ടാവാന്‍ സാധ്യതയില്ലാത്ത ഒരുപറ്റം ദൈവങ്ങളുടേയും..

1993 ജൂലൈ 2 നാണ് സ്വതന്ത്ര ചിന്തയുടേയും ആവിഷ്ക്കാര സ്വാതന്ത്രത്തിന്റേയും ചരിത്രത്തിലെ കറുത്ത വെള്ളിയാഴ്ച്ചയായി കാലം എഴുതി വെച്ച സിവാസ് കൂട്ടക്കൊലപാതകം തുര്‍ക്കിയില്‍ അരങ്ങേറിയത്. തുര്‍ക്കിയിലെ മുസ്‌ലീം മത ന്യൂനപക്ഷമായ അലവി വിഭാഗത്തിലെ ഒരുകൂട്ടം സ്വതന്ത്രചിന്തകരെ അവര്‍  കഴിഞ്ഞിരുന്ന ഹോട്ടല്‍ തീവെച്ച് ചുട്ടുകൊന്ന സംഭവമാണ് പില്‍ക്കാലത്ത് സിവാസ് കൂട്ടക്കൊലപാതകമായി ചരിത്രത്താളുകളില്‍ ഇടം പിടിച്ചത്..

തുര്‍ക്കിയിലെ അലവി സമൂഹം:                                  മുസ്‌ലീങ്ങള്‍ക്ക് ഇടയില്‍             കലയുടേയും സൂഫിധരണികളുടേയും സംഗീതത്തിന്റേയും ഇശലുണര്‍ത്തുന്ന  സമൂഹമാണ് തുര്‍ക്കിയിലെ അലവി കമ്മ്യൂണിറ്റി. എഴുത്തുകാരും സംഗീതജ്ഞരുമായി നിരവധി പ്രമുഖരെ ഈ ലോകത്തിന് സമ്മാനിച്ച സമുദായം. പ്രാകൃത മതാചാരങ്ങള്‍ പിന്‍പറ്റാതെ മതമൗലീകതക്കെതിരെ ശക്തമായ നിലപാട് സ്വീകരിക്കുന്ന സെക്യുലര്‍ മുസ്‌ലീങ്ങളായാണ് ഇവര്‍ പൊതുവില്‍ അറിയപ്പെടുന്നത്. മദ്യപാനം പോലും അനുവദനീയമായ ഈ സമൂഹത്തെ അത് കൊണ്ട് തന്നെ  ഇതര സമുദായങ്ങള്‍ മുസ്‌ലീങ്ങളായി  കണക്കാക്കുന്നില്ല..

'ദി വേഴ്സസ് ഓഫ് ഡെത്ത്' :

പതിനാറാം നൂറ്റാണ്ടില്‍ ജീവിച്ചിരുന്ന പ്രസിദ്ധനായ അലവി കവി പീര്‍ സുല്‍ത്താന്‍ ആബ്ദലിന്റെ ഓര്‍മ്മ പുതുക്കുന്നതിന്റെ ഭാഗമായി തുര്‍ക്കിയിലെ പ്രസിദ്ധമായ ഹോട്ടല്‍ മഡിമാകില്‍ ഒരുമിച്ചതായിരുന്നൂ ഒരുകൂട്ടം സ്വതന്ത്രചിന്തകര്‍. അന്നൊരു ജൂലൈ 2,  നൂറിലധികം പേര്‍ പങ്കെടുത്ത ആ സമ്മേളനത്തിലെ എല്ലാ കണ്ണുകളും നീണ്ടിരുന്നത് അസീസ് നെസീനെന്ന തുര്‍ക്കിഷ് എഴുത്തുകാരന് നേരെയായിരുന്നൂ. സമ്മേളനത്തിന് കുറച്ച് ദിവസം മുന്നെ മാത്രം സല്‍മാന്‍ റുഷ്ദിയുടെ 'ദി സാത്താനിക് വേഴ്സ്' എന്ന ഗ്രന്ഥം തുര്‍ക്കിഷ് ഭാഷയിലേക്ക് മൊഴിമാറ്റിയതിന്റെ പേരില്‍ തീവ്ര ഇസ്‌ലാമിസ്റ്റുകള്‍ തലക്ക് വിലയിട്ടിരുന്ന അതേ അസീസ് നെസിന്‍...!

സുരക്ഷ ഭീഷണി നിലനില്‍ക്കുന്നതിനാല്‍ നെസിന്റെ സാന്നിധ്യം അവസാന നിമിഷം വരെ രഹസ്യമായിരുന്നൂ. എന്നാല്‍ സമ്മേളനത്തില്‍ നെസീന്‍ പങ്കെടുക്കുന്നുണ്ടെന്ന് തൊട്ടടുത്ത പള്ളിയില്‍ വെള്ളിയാഴ്ച്ച നമസ്ക്കാരത്തിനെത്തിയവര്‍ക്കിടയില്‍ എങ്ങിനെയോ വാര്‍ത്ത പരന്നൂ. കാട്ടുതീ പോലെ പടര്‍ന്ന ആ വാര്‍ത്തയറിഞ്ഞ് കൊലവെറിയില്‍ രൂപപ്പെട്ട ആ സംഘം എന്തിനും പോന്ന ജനക്കൂട്ടമായി മാറാന്‍  അധികം സമയം ഒന്നും വേണ്ടി വന്നിരുന്നില്ല. പരിശുദ്ധമാക്കപ്പെട്ടതെന്ന് ഒരു സമൂഹം വിശ്വാസിക്കുന്ന വെള്ളിയാഴ്ച്ച, മരണത്തിന്റെ മണിയുമായി രണ്ടായിരത്തോളം ആളുകള്‍, കൊല വെറിയില്‍ നടന്ന് നീങ്ങുമ്പോള്‍ തടയാന്‍ ശക്തിയുള്ള ഒരു ദൈവവും ആ വഴിയില്‍ നില്‍പ്പുണ്ടായിരുന്നില്ല..

സുരക്ഷ നാടകങ്ങള്‍:

കലാപകാരികളുടെ വരവറിഞ്ഞ് ഹോട്ടലിന്റെ മുന്നിലെത്തിയ സുരക്ഷ ഉദ്യോഗസ്ഥര്‍ ഒരു ബാരിക്കേഡ് വെച്ച് ജനക്കൂട്ടത്തെ നിയന്ത്രിക്കാന്‍ ശ്രമിച്ചിരുന്നൂ, എന്നാല്‍ മരണം പോലും തങ്ങള്‍ക്ക് സ്വര്‍ഗ്ഗത്തിലേക്കുള്ള ടിക്കറ്റാണെന്ന മത ഹിസ്റ്റീരിയയാല്‍ നയിക്കപ്പെട്ട ആ ജനക്കൂട്ടത്തെ തടയാന്‍ മാത്രം ഉറപ്പ് ആ ബാരിക്കേഡുകള്‍ക്ക്  ഉണ്ടായിരുന്നില്ല. നിസാരമായി ബാരിക്കേഡ് തകര്‍ത്ത് കലാപകാരികള്‍ ഹോട്ടല്‍ കോംപൗണ്ടിനുള്ളിലേക്ക് മലവെള്ളം പോലെ ഇരച്ച് കയറി..

അസീസ് നെസിന്റെ രക്തം മോഹിച്ച് ഹോട്ടലിനുള്ളിലേക്ക് അതിക്രമിച്ച് കടന്ന ആ ജനക്കൂട്ടം ഹോട്ടല്‍ അടിച്ച് തകര്‍ത്ത് രക്ഷപ്പെടാനുള്ള വാതിലുകള്‍ എല്ലാമടച്ച് ഹോട്ടലിന് തീയിടുമ്പോള്‍, നെസീനും ഈ വംശഹത്യയില്‍ ജീവന്‍ നഷ്ട്ടപ്പെട്ട, ഇന്നും ആധുനിക തുര്‍ക്കിയുടെ ഏറ്റവും വലിയ നഷ്ട്ടമായി വിലയിരുത്തപ്പെടുന്ന പ്രസിദ്ധ സംഗീതജ്ഞന്‍ ഹസ്രത്ത് ഗുള്‍കിനടക്കം തുര്‍ക്കിയുടെ സാംസ്ക്കാരിക സാമൂഹിക രംഗങ്ങളില്‍ കൈയ്യൊപ്പ് പതിപ്പിച്ച നിരവധി പ്രഗത്ഭര്‍ പ്രാണവായുവിനായി പൊരുതി ഹോട്ടലിനുള്ളില്‍ ഉണ്ടായിരുന്നൂ..

കൃത്യ സമയത്ത് ഇടപെടാത്ത ഭരണകൂടവും കൊലവെറിയില്‍ നിന്നിരുന്ന ആ ജനക്കൂട്ടവും ആവിഷ്ക്കാര സ്വാതന്ത്രത്തെ ആ തെരുവിലിട്ട് കശാപ്പ് ചെയ്തപ്പോള്‍ വിഷവാതകം ശ്വസിച്ചും പൊള്ളലേറ്റും അന്നവിടെ പിടഞ്ഞ് വീണത് 35 നിരപരാധികളുടെ ജീവനായിരുന്നൂ, അതില്‍ രണ്ട് ഹോട്ടല്‍ ജീവനക്കാരും ഉണ്ടായിരുന്നൂ.

സംഭവത്തിന് ശേഷം ഏറെ വൈകി അഞ്ച് മണിക്കൂറോളം താമസിച്ച് സംഭവ സ്ഥലത്തെത്തിയ സുരക്ഷ ഉദ്ദ്യോഗസ്ഥര്‍ക്ക് നേരെയും ജനക്കൂട്ടം ആക്രമണം അഴിച്ച് വിട്ടൂ, സുരക്ഷാ ഉദ്യോഗസ്ഥര്‍ തിരിച്ച് വെടിവെച്ച് ജനക്കൂട്ടത്തിലെ മരിച്ച രണ്ട് പേരെയും കൂടെ ചേര്‍ത്താല്‍ അന്നവിടെ സൂര്യാസ്തമയത്തിന് മുന്നെ 37 മനുഷ്യ ജീവന്‍ പൊലിഞ്ഞിരുന്നൂ..

നെസീന്‍ അത്ഭുതകരമായി ഈ ആക്രമണത്തെ അതിജീവിച്ചെങ്കിലും ഈ ആഘാതത്തില്‍ നിന്ന് മരണം വരേക്കും അദ്ധേഹം മോചിതനായിരുന്നില്ല, അതിനാല്‍ തന്നെ രണ്ട് വര്‍ഷത്തിന് ശേഷം മരണപ്പെടുന്നത് വരെ പിന്നീടൊരിക്കലും തന്റെ തൂലിക പഴയത് പോലെയാക്കാന്‍ നെസീന് കഴിഞ്ഞിട്ടില്ല..

പ്രതിഷേധങ്ങളും വിചാരണയും:

സ്വതന്ത്ര ചിന്തയ്ക്കും ആവിഷ്ക്കാര സ്വാതന്ത്രത്തിനും എതിരെ നടന്ന ഈ വംശഹത്യക്കെതിരെ ലോകരാജ്യങ്ങള്‍ പ്രതികരിച്ചൂ.അലവി വിഭാഗക്കാര്‍ തുര്‍ക്കിയിലുടനീളം തെരുവിലിറങ്ങി. UN ഉം ആംനസ്റ്റി ഇന്റര്‍നാഷണലും കൂടെ രംഗത്ത് വന്നപ്പോള്‍ നടപടിയെടുക്കാന്‍ തുര്‍ക്കി ഗവണ്‍മെന്റ് നിര്‍ബദ്ധിതരായി. ..!

തുടര്‍ന്ന് നടന്ന അന്വേഷണവും വിചാരണയും ആധുനിക തുര്‍ക്കിയുടെ ചരിത്രത്തിലെ ഏറ്റവും വലുതായിരുന്നൂ. ഇരുന്നൂറോളം പ്രതികള്‍ ഉണ്ടായിരുന്ന ഈ കേസിലെ 124 പേരെയാണ് കോടതി ശിക്ഷിച്ചത്.. 37 പേരെ വധശിക്ഷക്ക് വിധിച്ചിരുന്നൂ എങ്കിലും വധശിക്ഷ റദ്ദ് ചെയ്യുന്ന ആധുനിക നിയമം വന്നതിന് ശേഷം ശിക്ഷ ജീവപര്യന്തമാക്കി മാറ്റി...!

ആ സംഭവത്തിന് ശേഷം ജൂലൈ 2 തുര്‍ക്കിയിലെ അലവി വിഭാഗം നാണക്കേടിന്റെ ദിവസമായിട്ടാണ് ('ഡേ ഓഫ് ഷെയിം') ആചരിച്ച് വരുന്നത്.. കൂട്ടക്കൊലക്ക് ശേഷം പുതുക്കി പണിത് വീണ്ടും പ്രവര്‍ത്തനം ആരംഭിച്ച ഹോട്ടല്‍ മഡിമാക് 2010ല്‍ പ്രവര്‍ത്തനം അവസാനിപ്പിച്ചൂ.. ഒട്ടേറെ നിരപരാധികളുടെ ചോര വീണ് ചുവന്ന ആ ഹോട്ടലിപ്പോള്‍ ഒരു മ്യൂസിയമായി പ്രവര്‍ത്തിക്കുന്നൂ.. കൂട്ടക്കൊലക്ക് കാരണമായ അധികൃതരുടെ അനാസ്ഥക്ക് അന്ന് സുരക്ഷ വകുപ്പിന്റെ ചുമതല ഉണ്ടായിരുന്ന ഇന്നത്തെ പ്രസിഡന്റ് എര്‍ദ്യുഗാന്‍ തുര്‍ക്കിയിലെ അലവി കമ്മ്യൂണിറ്റിയോട് മാപ്പ് പറഞ്ഞത് ഈയിടെയാണ്...

ആള്‍ക്കൂട്ട കൊലപാതകങ്ങളും മതത്തിന്റെ പേരില്‍ നടക്കുന്ന കലാപങ്ങളും തുടര്‍ക്കഥയാവുന്ന നമ്മുടെ രാജ്യത്തിന് നേരെ തുറന്ന് പിടിച്ചൊരു കണ്ണാടിയാണ് സിവാസ് കൂട്ടക്കൊല. പൗരന്റെ ജീവനും സ്വത്തിനും മതാതീതമായി സംരക്ഷണം നല്‍കേണ്ട ഭരണകൂടം തൊട്ടാല്‍ പൊട്ടുന്ന മതവികാരത്തിനോടൊപ്പം നിന്നാല്‍ ആ രാജ്യത്തെ ദുര്‍ബലരെ  സംരക്ഷിക്കാന്‍ ഒരു ദൈവവും നേരില്‍ പ്രത്യക്ഷപ്പെടാന്‍ പോകുന്നില്ലെന്ന വലിയ പാഠം നമ്മെ പഠിപ്പിച്ചാണ് ഈ 26ാം വാര്‍ഷികവും കടന്ന് പോവുന്നത്. മറ്റൊരു സിവാസ് കൂട്ടക്കൊലയില്‍ നിന്ന് ജനാധിപത്യ മതേതര ഇന്ത്യയെ ഭരണഘടന രക്ഷിക്കട്ടെ...!